Διαδηλώσεις στην Υεμένη το 2011

Οι διαδηλώσεις στην Υεμένη του 2011 αποτελούν διαδηλώσεις του λαού της Υεμένης, οι οποίες ακολούθησαν τις διαδηλώσεις στην Τυνησία και τις ταραχές στην Αίγυπτο. Αιτία των διαδηλώσεων αποτελεί η ανεργία, οι κακές οικονομικές συνθήκες και η διαφθορά. Στόχος των διαδηλωτών αποτελεί η παραίτηση του Αλί Αμπντουλάχ Σαλέχ. Οι διαδηλώσεις ξεκίνησαν από τα μέσα Ιανουαρίου.

Κατάσταση εκτάκτου ανάγκης

Ο Πρόεδρος της Υεμένης, Αλί Αμπντουλάχ Σαλέχ, κήρυξε τη χώρα σε κατάσταση εκτάκτου ανάγκης, επικαλούμενος την απόφαση του Ανώτατου Συμβουλίου Άμυνας. Στην Υεμένη κηρύχθηκε κατάσταση εκτάκτου ανάγκης μετά από αντικυβερνητικές διαδηλώσεις που έλαβαν χώρα στη Σαναά, πρωτεύουσα της χώρας, την Παρασκευή, 18 Μαρτίου 2011.
Κατά τη διάρκεια της διαδήλωσης, η οποία έγινε στο Πανεπιστήμιο της Σαναά, οι αστυνομικοί και οι ελεύθεροι σκοπευτές άνοιξαν πυρ, με αποτέλεσμα να σκοτωθούν 52 άνθρωποι και να τραυματιστούν άλλοι 126. Όπως δηλώσαν αυτόπτες μάρτυρες, «οι αστυνομικοί πυροβολούσαν από διάφορες κατευθύνσεις και οι διαδηλωτές χτυπήθηκαν με σφαίρες στο κεφάλι, τον λαιμό και το στήθος». Οι διαδηλωτές ζητούσαν την πτώση του καθεστώτος του Σαλέχ, ο οποίος είναι Πρόεδρος της Υεμένης για 32 χρόνια. Οι διαδηλωτές ονόμασαν αυτή την ημέρα «Παρασκευή της προειδοποιήσεως προς τον Σαλέχ».
Στις 19 Μαρτίου, η Υπουργός Ανθρωπίνων Δικαιωμάτων της Υεμένης, Χούντα αλ-Μπάαν, παραιτήθηκε σε «ένδειξη διαμαρτυρίας για την άγρια σφαγή των διαδηλωτών στο Πανεπιστήμιο της Σαναά». Η Χούντα αλ-Μπάαν αποχωρεί και από το Γενικό Λαϊκό Κογκρέσο, κόμμα του Προέδρου Σαλέχ. Την παραίτησή τους επίσης ανακοίνωσαν ο Υφυπουργός Ανθρωπίνων Δικαιωμάτων Αλί Ταϊσίρ και ο Υπουργός Τουρισμού Ναμπίλ αλ-Φακίχ.

Παύση της κυβέρνησης του Σαλέχ

Στις 21 Μαρτίου 2011, όπως μετέφερε το κρατικό πρακτορείο SABA, ο Πρόεδρος Σαλέχ, δήλωσε ότι παύει την κυβέρνησή του και ζήτησε από τους υπουργούς και τον Πρωθυπουργό της Υεμένης, Αλί Μοχάμεντ Μουτζούρ, να λειτουργήσουν ως μεταβατική κυβέρνηση μέχρι να λάβουν νέα εντολή του.
Μετά τη διαδήλωση της 18ης Μαρτίου ακολούθησε παραίτηση 3 υπουργών, ενώ στις 21 Μαρτίου παραιτήθηκε ο πρεσβευτής της Υεμένης στα Ηνωμένα Έθνη, Αμπντάλα Αλσάιντι, «ως ένδειξη διαμαρτυρίας για τη βία κατά των διαδηλωτών», όπως αναφέρει το Υπουργείο Εξωτερικών. Επίσης, παραιτήθηκαν οι πρεσβευτές της Υεμένης στη Συρία και στη Σαουδική Αραβία. Παράλληλα, ο στρατηγός Αλί Μοχσέν, δήλωσε ότι ο στρατός παίρνει το μέρος των διαδηλωτών. «Ανακοινώνουμε ότι υποστηρίζουμε και προστατεύουμε τους νέους που διαμαρτύρονται στο Πανεπιστήμιο της Σαναά», δήλωσε.

Παράδοση της εξουσίας στον Αντιπρόεδρο της Υεμένης

«Ο Αλί Αμπντουλάχ Σαλέχ, Πρόεδρος της Υεμένης, ο οποίος για μερικούς μήνες αντιμετωπίζει τις διαδηλώσεις της αντιπολίτευσης, ανακοίνωσε ότι αποδέχεται την πρόταση του Συμβουλίου Συνεργασίας του Κόλπου», δήλωσε ο εκπρόσωπους του κυβερνών κόμματος, Ταρίκ Σάμι.
Σύμφωνα με το σχέδιο του Συμβουλίου Συνεργασίας του Κόλπου, ο Σαλέχ πρέπει να παραδώσει την εξουσία της χώρας στον Αντιπρόεδρο του, ένα μηνά μετά την υπογραφή σχετικής συμφωνίας με την αντιπολίτευση. Σύμφωνα με αυτή τη συμφωνία, ο Σαλέχ θα λάβει ασυλία από πιθανές ποινικές διώξεις. Η μετάβαση της εξουσίας θα γίνει σε διάρκεια 30 ημερών, ενώ επίσης θα σχηματιστεί κυβέρνηση εθνικής ενότητας.
Η αντιπολίτευση της Υεμένης εξέφρασε την ικανοποίηση της από αυτή την επέμβαση και το σχέδιο του Συμβουλίου Συνεργασίας του Κόλπου, το οποίο δεν θα συμμετέχει σε μια κυβέρνηση ενότητας. Παράλληλα, οι ΗΠΑ δήλωσαν  ότι «η ειρηνική μετάβαση της εξουσίας στην Υεμένη ανταποκρίνεται στις προσδοκίες του λαού της.

Συνομιλίες Σαλέχ και αντιπολίτευσης

Ο Αλί Αμπνταλλάχ Σαλέχ διέταξε τη δημιουργία επιτροπής με σκοπό τον διάλογο με τους αρχηγούς των κινημάτων που απαιτούν την παραίτησή του, ανακοίνωσαν την Παρασκευή τοπικά μέσα πληροφοριών.
Ο πρόεδρος έδωσε εντολή στην επιτροπή να «διεξάγουν έναν ανοιχτό και παραγωγικό διάλογο με τους διαφωνούντες ώστε να συλλέξουν τις απόψεις, γνώμες και όρους τους». Σύμφωνα με το επίσημο πρακτορείο της Υεμένης, Σαμπάχ, ο πρωθυπουργός Αλί Μοχαμέντ Ματζούρ θα βρίσκεται επικεφαλής της επιτροπής, η οποία θα απαρτίζεται από πέντε άτομα των οποίων τα ονόματα δεν έχουν ακόμα γίνει γνωστά.
Την Τετάρτη 2 Φεβρουαρίου, ο πρόεδρος Σαλέχ δήλωσε την πρόθεσή του να μην παρουσιαστεί στις εκλογές που θα λάβουν μέρος το φθινόπωρο του 2003 ούτε να μεταφέρει την εξουσία στο γιο του. Πρόσθεσε μάλιστα ότι αναβάλλει την τροπολογία του Συντάγματος που του επιτρέπει να παρουσιαστεί και πάλι στις εκλογές, και δήλωσε ότι οι βουλευτικές εκλογές, που είχαν προβλεφθεί για τον Απρίλιο, αναβάλλονταν. Η αντιπολίτευση διαμαρτυρόταν εναντίον αυτών των εκλογών, ελλείψει πολιτικών μεταρρυθμίσεων.

Συνομιλίες στη Σαουδική Αραβία

Ο Σαλέχ δέχθηκε την πρόταση του Συμβουλίου Συνεργασίας του Περσικού Κόλπου (το οποίο αποτελείται από 6 χώρες) για συνομιλίες στη Σαουδική Αραβία. Ο Σαλέχ θα συνομιλήσει  για το μέλλον της Υεμένης με τους εκπροσώπους της αντιπολίτευσης, η οποία θέλει να τον διώξει από την εξουσία, την οποία κατέχει για 32 χρόνια.
Ο Τζέφ Μορέλ, εκπρόσωπος του Πενταγώνου, δήλωσε ότι οι ΗΠΑ δεν θα σταματήσουν να προσφέρουν στρατιωτική βοήθεια στην Υεμένη. Ο Μορέλ δήλωσε πως «η στήριξη της Υεμένης στον πόλεμο με την τρομοκρατία είναι απαραίτητη εξαιτίας της απειλής της Αλ Κάιντα στη χώρα».
Παράλληλα, για 3η μέρα συνεχίζονται οι συγκρούσεις μεταξύ των διαδηλωτών και των υποστηρικτών του Προέδρου Σαλέχ. Κατά τη διάρκεια των συγκρούσεων στη Σαναά, φαίνεται να σκοτώθηκαν 3 άνθρωποι. Ο Στρατηγός Αλί Μοχσέν Αλ Αχμάρ, ο οποίος τάχθηκε στο πλευρό των αντικαθεστωτικών, δήλωσε πως αυτή ήταν «απόπειρα δολοφονίας του».

Συνομιλίες με το Συμβούλιο Συνεργασίας του Κόλπου

Η πρόταση του Συμβουλίου Συνεργασίας του Κόλπου προβλέπει την περίπτωση της τρίμηνης διαδικασίας μεταβίβασης της εξουσίας στην χώρα, η οποία θα τερματισθεί με τη διεξαγωγή προεδρικών εκλογών, δήλωσε ανώτερος αξιωματούχος της χώρας. Σύμφωνα με την πρόταση αυτή, ο Πρόεδρος Σαλέχ θα ανακοινώσει την παραίτηση του σε ένα μήνα από την υπογραφή της πρωτοβουλίας και θα παραδώσει την εξουσία της χώρας στον Αντιπρόεδρο του.
Παρόλο αυτά, ο Πρόεδρος Σαλέχ δήλωσε ότι «δεν σκοπεύει να παραιτηθεί μέχρι το τέλος της θητείας του το 2013 και ότι αυτοί που θέλουν την εξουσία πρέπει να συμμετέχουν στις εκλογές». Όπως έγινε γνωστό από κυβερνητικές πηγές, ο Αμπντελατίφ αλ-Ζαγιανί, Γενικός Γραμματέας του Συμβουλίου Συνεργασίας του Κόλπου, έφθασε στις 21 Απριλίου στην χώρα για διαπραγματεύσεις με τον Σαλέχ και μέλη της αντιπολίτευσης.

Κατηγορίες για ψευδές μεταδόσεις

Τα γραφεία του Αλ Τζαζίρα στη Σαναά, στην Υεμένη, έκλεισαν καθώς το κανάλι κατηγορήθηκε για «διασπορά ψευδών ειδήσεων για την κατάσταση στην Υεμένη».
Σύμφωνα με την αναφορά του Υπουργείου Πληροφόρησης της Υεμένης, η οποία μεταδόθηκε από το τηλεοπτικό δίκτυο Saba, «όλα άρχισαν όταν το Αλ Τζαζίρα μετέδιδε εικόνες για τα βασανιστήρια στις φυλακές του Ιράκ, λέγοντας ότι όλα αυτά γίνονται στην Υεμένη». Σύμφωνα με το αραβικό τηλεοπτικό δίκτυο, «20 ένοπλοι εισέβαλαν χθες στα γραφεία του Αλ Τζαζίρα στη Σανάα και απέσυραν τη διαπίστευση των δημοσιογράφων του Αλ Τζαζίρα».
Σύμφωνα με το δίκτυο Αλ Τζαζίρα, «η ομάδα μας στην Υεμένη εργάστηκε με θάρρος καλύπτοντας τα γεγονότα που διεξάγονταν στην χώρα. Παρά το γεγονός αυτό, η ομάδα μας θα συνεχίσει να παρακολουθεί και να καλύπτει την κατάσταση στη χώρα».

Απειλή με εμφύλιο

Ο Αλί Αμπντουλάχ Σαλέχ προειδοποίησε τους αξιωματικούς του στρατού ότι «σε περίπτωση που προσπαθήσουν να καταλάβουν την εξουσία με πραξικόπημα, στην Υεμένη θα ξεκινήσει εμφύλιος πόλεμος», προτρέποντάς τους να το σκεφθούν σοβαρά.
Την ίδια ώρα, ο Σαλέχ δήλωσε ότι αποφάσισε να μην δώσει την εξουσία στον στρατό, αλλά στον Πρωθυπουργό και στους υπουργούς της χώρας. Από την άλλη πλευρά, δήλωσε ότι προτίθεται να παραιτηθεί ως το τέλος του 2011. Παρ' όλ' αυτά, η αντιπολίτευση, εκ μέρους του Μοχάμεντ αλ Σάμπρι, δήλωσε ότι «αρνείται αυτή την πρόταση, καθώς θεωρεί ότι οι προσεχείς ώρες θα έχουν αποφασιστική επιρροή στο μέλλον της χώρας».

Απειλές της Αλ Κάιντα για επίθεση

Σύμφωνα με την Washington Post, η Αλ Κάιντα ετοιμάζεται να επιτεθεί στην Υεμένη, εκμεταλλευόμενη την πολιτική κρίση που επικρατεί στη χώρα. Σύμφωνα με την εφημερίδα, «οι υπηρεσίες πληροφοριών των ΗΠΑ έχουν συγκεντρώσει στοιχεία, τα οποία οδηγούν στο συμπέρασμα ότι το τμήμα της Αλ Κάιντα στην Υεμένη ετοιμάζεται για τρομοκρατική επίθεση».
Παρ' όλ' αυτά, όπως δήλωσαν σε συνέντευξή τους στην εφημερίδα διάφοροι Αμερικανοί αξιωματούχοι, τα στοιχεία είναι αποσπασματικά και δεν μπορούν να αποτελέσουν βάση για συναγερμό ή για λήψη ειδικών μέτρων. Σύμφωνα με την εφημερίδα, στην Υεμένη δουλεύουν δεκάδες πράκτορες του αμερικανικού στρατού και της CIA.

28 Μαρτίου 2011

Στην πόλη Τζάαρ, η οποία βρίσκεται στο νότο  της Υεμένης ξέσπασε έκρηξη σε εργοστάσιο πυρομαχικών, καθώς οι κάτοικοι της πόλης προσπαθούσαν να κλέψουν πυρομαχικά από το συγκεκριμένο εργοστάσιο.
Σύμφωνα με το Reuters, σκοτώθηκαν 5 άνθρωποι και άλλοι 58 τραυματίστηκαν, ωστόσο, όπως δηλώνουν ιατρικές πηγές του Reuters, αναμένεται ότι ο αριθμός των νεκρών και τραυματιών  θα αυξηθεί. Αλλά, το τηλεοπτικό δίκτυο Al Arabiya αναφέρει ότι κατά την έκρηξη σκοτώθηκαν 40 άνθρωποι, χωρίς να αναφέρει αριθμό τραυματιών.

4 Απριλίου 2011

Στις 4 Απριλίου, στην Υεμένη, διεξήχθησαν διαδηλώσεις κατά του καθεστώτος του Αλί Αμπντουλάχ Σαλέχ, οι οποίες πνίγηκαν στο αίμα, με αποτέλεσμα αρκετούς τραυματίες και περίπου 15 νεκρούς.
Διαδηλώσεις είχαν ξεσπάσει στην Ταϊζ και στην Αλ Χουντάιντα. Στην Ταϊζ, η οποία βρίσκεται στα νότια της πρωτεύουσας της Υεμένης, Σαναά, οι διαδηλωτές προσπάθησαν να εισέλθουν στην έδρα του Κυβερνήτη της επαρχίας, ενώ μερικοί κατάφεραν να εισέλθουν, αλλά δέχθηκαν τα πυρά ενόπλων. Στη Χουντάιντα, η οποία βρίσκεται στα παράλια της Ερυθράς Θάλασσας, οι διαδηλωτές επιχείρησαν να πραγματοποιήσουν πορεία στο προεδρικό μέγαρο.
Σύμφωνα με τη New York Times, οι ΗΠΑ «απέσυραν την υποστήριξη τους προς τον Πρόεδρο της Υεμένης και επικεντρώθηκαν στο θέμα της διευκόλυνσης της αποχώρησης του Σαλέχ από την εξουσία».

5 Απριλίου 2011

Σύμφωνα με το ειδησεογραφικό πρακτορείο Reuters, τουλάχιστον 3 άνθρωποι σκοτώθηκαν και άλλοι 115 τραυματίστηκαν κατά τη διάρκεια συγκρούσεων μεταξύ των οπαδών του Πρόεδρου της Υεμένης και των αντικαθεστωτικών, οι οποίοι ζητούν την απομάκρυνση του Σαλέχ από την εξουσία.
Οι συγκρούσεις διεξήχθησαν στην πλατεία Αλλαγής στη Σαναά. Σύμφωνα με στρατιωτικές πηγές, «κατά τη διάρκεια των διαδηλώσεων σκοτώθηκαν και 2 στρατιώτες, οι οποίοι τάχθηκαν με το μέρος των αντικαθεστωτικών. Οι διαδηλωτές προχώρησαν από τον καταυλισμό τους εώς το στρατόπεδο του Στρατηγού Μόχσεν, ο οποίος τάσσεται με το μέρος των αντικαθεστωτικών. Οι αστυνομικοί άνοιξαν πυρ, ενώ δέχονταν πετροπόλεμο».

13 Απριλίου 2011

Ένας νεκρός και αρκετοί τραυματίες (από 4 μέχρι 10 άνθρωποι) κατά τη διάρκεια διαδηλώσεων στην Υεμένη. Οι στρατιωτικές δυνάμεις άνοιξαν πυρ κατά των διαδηλωτών, όταν αυτοί προσπάθησαν να στήσουν οδόφραγμα στη συνοικία Μανσούρα του Άντεν, και με αυτό τον τρόπο να κάνουν πιο δύσκολη την κίνηση στην πόλη. Όπως ανέφεραν στρατιωτικές πηγές, ένας αξιωματικός του στρατού και άλλοι τέσσερις αστυνομικοί σκοτώθηκαν κατά τη διάρκεια συγκρούσεων μεταξύ της Αστυνομίας και του στρατού, ο οποίος τάχθηκε στο πλευρό των αντικαθεστωτικών.
Η αστυνομία επιτέθηκε τη νύχτα σε στρατιωτικό οδόφραγμα στην Άμραν, 170 χιλιόμετρα βόρεια της πρωτεύουσας, Σαναά. Το οδόφραγμα στήθηκε από την Α' Μεραρχία Τεθωρακισμένων, με διοικητή τον Αλί Μόχσεν αλ-Αχμάρ, ο οποίος στις 21 Μαρτίου τάχθηκε στο πλευρό των αντικαθεστωτικών.

14 Απριλίου 2011

Τουλάχιστον επτά άνθρωποι σκοτώθηκαν κατά τη διάρκεια συμπλοκών στην χώρα, όπου διαδηλωτές βγήκαν στους δρόμους ζητώντας την παραίτηση του Προέδρου Σαλέχ.
Οι περισσότεροι θάνατοι συνέβησαν στην πρωτεύουσα Σαναά, όπου οι αντίπαλες δυνάμεις αντάλλαξαν πυρά. Αυτόπτες μάρτυρες ανέφεραν ότι «στρατιωτικές δυνάμεις του Προέδρου Σαλέχ συγκρούστηκαν με δυνάμεις του Αλί Μοχσέν, πρώην στρατηγού της χώρας, ο οποίος τάχθηκε στο πλευρό των αντικαθεστωτικών».
Εν τω μεταξύ, αυτόπτες μάρτυρες και γιατροί ανέφεραν ότι δύο άνθρωποι έχασαν τη ζωή τους και αρκετοί άλλοι τραυματίστηκαν στο λιμάνι της πόλης Άντεν όταν οι δυνάμεις ασφαλείας άνοιξαν πυρ κατά αντικυβερνητικών.

19 Απριλίου 2011

Σύμφωνα με το Αλ Τζαζίρα, τουλάχιστον τέσσερις άνθρωποι στις 19 Απριλίου, κατά τη διάρκεια των διαδηλώσεων στην Υεμένη, από τις δυνάμεις ασφαλείας, ενώ άλλες εκατοντάδες ανθρώποι τραυματίστηκαν. Σύμφωνα με ένα ανταποκριτή του Αλ Τζαζίρα, τέσσερις γυναίκες, καθώς βοηθούσαν τους τραυματισμένους διαδηλωτές, απομακρύνθηκαν από τις δυνάμεις ασφαλείας.
Παράλληλα, το Συμβούλιο Ασφαλείας του ΟΗΕ απέτυχε να εκδώσει κοινό ανακοινωθέν για την Υεμένη. Την ίδια ώρα, η αντιπολίτευση της Υεμένης καλεί τον κόσμο σε μαζικές διαδηλώσεις κατά του καθεστώτος του Σαλέχ.

27 Απριλίου 2011

Τουλάχιστον δέκα τρεις άνθρωποι σκοτώθηκαν την Τετάρτη, 27 Απριλίου 2011, σε συγκρούσεις μεταξύ δυνάμεων ασφαλείας και διαδηλωτών στην Υεμένη, όπου αντικυβερνητικοί ακτιβιστές κατέβηκαν στους δρόμους για να διαδηλώσουν αντίθεση στην συμφωνία που έχει επιτευχθεί για μεταβίβαση της εξουσίας. Ιατρικά συνεργεία λένε ότι «τουλάχιστον δέκα από τα θύματα σκοτώθηκαν στην πρωτεύουσα της χώρας, Σαναά. Εν τω μεταξύ στο Άντεν, που βρίσκεται στα νότια της Υεμένης, δύο στρατιώτες και ένας διαδηλωτής σκοτώθηκαν κατά την διάρκεια ανταλλαγής πυρών που ξεκίνησε όταν δυνάμεις ασφαλείας επιχείρησαν να διαλύσουν μια διαδήλωση».
Διαδηλωσεις έγιναν και σε άλλες πόλεις της Υεμένης παρά την συμφωνία που επιτεύχθηκε με μεσολάβηση Αραβικών κρατών του Περσικού Κόλπου και η οποία προβλέπει την μεταβίβαση της εξουσίας και την αποχώρηση του Προέδρου Σαλέχ. Ορισμένοι διαδηλωτές λένε ότι «αντιτίθενται στην πρωτοβουλία αυτή επειδή δίνει στον Πρόεδρο της Υεμένης την δυνατότητα να παραμείνει στην εξουσία επί 30 ακόμα ημέρες και επίσης επειδή παρέχει στον κύριο Σαλέχ και την οικογένειά του ασυλία, που δεν επιτρέπει την προσαγωγή τους στην δικαιοσύνη».

28 Απριλίου 2011

Στην πόλη Άντεν της Υεμένης, οι διαδηλώσεις ξέσπασαν όταν αντικυβερνητικές δυνάμεις έκλεισαν τους δρόμους προς τα σχολεία και έριξαν φωτιά σε λάστιχα. Σύμφωνα με ιατρικές πηγές, «ένας διαδηλωτής σκοτώθηκε κατά τη διάρκεια των συγκρούσεων, ενώ άλλοι τρεις βρίσκονται σε κρίσιμη κατάσταση». Σύμφωνα με αξιωματούχο της πόλης, «κατά τη διάρκεια των συγκρούσεων σκοτώθηκαν και δύο αστυνομικοί, κάτι που σημαίνει ότι οι διαδηλωτές μπορεί να είναι οπλισμένοι». Ένας διαδηλωτής δήλωσε ότι «αυτοί οι ένοπλοι δεν ανήκουν στους διαδηλωτές που διαδηλώνουν ειρηνικά για την παραίτηση του Αλί Αμπντουλάχ Σαλέχ».
Παράλληλα, στην επαρχία Αμπιάν, στα νότια της χώρας, μετά από επίθεση της αλ Κάιντα, σκοτώθηκαν δύο στρατιώτες, ενώ άλλοι τρεις στρατιώτες τραυματίσθηκαν, καθώς μέλη της αλ Κάιντα εκτόξευσαν μια αντιαρματική ρουκέτα.